Neuvoston asetus (EY) N:o 1447/2001,
annettu 28 päivänä kesäkuuta 2001,
rakennerahastoja koskevista yleisistä säännöksistä annetun asetuksen (EY) N:o 1260/1999 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 161 artiklan ja 299 artiklan 2 kohdan,
ottaa huomioon komission ehdotuksen(1),
ottaa huomioon Euroopan parlamentin puoltavan lausunnon(2),
ottaa huomioon talous- ja sosiaalikomitean lausunnon(3),
ottaa huomioon alueiden komitean lausunnon,
sekä katsoo seuraavaa:
(1) Asetuksen (EY) N:o 1260/1999(4) 29 artiklan 3 kohdan a alakohdassa säädetään mahdollisuudesta myöntää rahastojen tukena enintään 85 prosentin suuruinen osuus tukikelpoisista kokonaiskustannuksista ainoastaan koheesiorahaston tukemissa jäsenvaltioissa sijaitseville syrjäisimmille alueille sekä Kreikan syrjäisille saaristoalueille, joille on haittaa niiden syrjäisestä sijainnnista.
(2) Perustamissopimuksen 299 artiklan 2 kohdassa viitataan siihen, että kaikki syrjäisimmät alueet kärsivät samoista haitoista, erityisesti syrjäisestä sijainnista ja saaristoluonteesta, jotka voivat haitata niiden kehitystä.
(3) Näin ollen on tarpeen muuttaa edellä mainittu 29 artiklan 3 kohdan a alakohta, jotta rahastojen tukiosuudeksi voidaan vahvistaa enintään 85 prosenttia tukikelpoisista kokonaiskustannuksista kaikilla syrjäisimmillä alueilla riippumatta siitä, sijaitsevatko ne koheesiorahaston tukemassa jäsenvaltiossa vai eivät, silloin kun kyseessä eivät ole merkittäviä nettotuloja tuottavat infrastruktuuri-investoinnit tai yrityksiin kohdistuvat investoinnit.
(4) Edellä mainitun asetuksen (EY) N:o 1260/1999 29 artiklan 4 kohdan b alakohdassa säädetään, että yrityksiin kohdistuvissa investoinneissa rahastojen tukiosuus voi olla enintään 35 prosenttia tukikelpoisista kokonaiskustannuksista tavoitteen 1 alueilla.
(5) Kaikki syrjäisimmät alueet kuuluvat rakennerahastojen tavoitteen 1 alueisiin 1 päivän tammikuuta 2000 ja 31 päivän joulukuuta 2006 välisenä ohjelmakautena komission 1 päivänä heinäkuuta 1999 tekemällä päätöksellä, jossa vahvistetaan tavoitteen 1 alueiden luettelo kyseisenä ohjelmakautena.
(6) Syrjäisimpien alueiden kehityksen edistämiseksi merkittävällä tavalla rakennerahastojen enimmäistukiosuuden nostaminen näillä alueilla sijaitseviin pieniin ja keskisuuriin yrityksiin kohdistuvissa investoinneissa vaikuttaa tarpeelliselta, kun otetaan huomioon näiden yritysten ongelmat.
(7) Tästä syystä asetuksen (EY) N:o 1260/1999 29 artiklan 4 kohdan b alakohdan säännökset olisi muutettava, jotta rahastojen tukiosuus voidaan nostaa 50 prosenttiin tukikelpoisista kokonaiskustannuksista syrjäisimmillä alueilla sijaitseviin pieniin ja keskisuuriin yrityksiin kohdistuvissa investoinneissa.
(8) Asetuksen (EY) N:o 1260/1999 14 artiklan mukaisesti kaikki suunnitelmat, yhteisön tukikehykset, toimenpideohjelmat ja yhtenäiset ohjelma-asiakirjat kattavat seitsemän vuoden pituisen ohjelmakauden, joka alkaa 1 päivänä tammikuuta 2000. Johdonmukaisuuden vuoksi ja syrjinnän välttämiseksi saman ohjelman edunsaajien välillä tässä asetuksessa säädettyjä poikkeuksia on voitava soveltaa poikkeuksellisesti koko kyseiseen ohjelmakauteen.
(9) Tiettyjä maataloustuotteita koskevista erityistoimenpiteistä Aigeianmeren pienten saarten hyväksi 19 päivänä heinäkuuta 1993 annetun neuvoston asetuksen (ETY) N:o 2019/93(5) 13 artiklassa säädetään rakenteellisia toimenpiteitä koskevista poikkeuksista mainittujen pienten saarten osalta. Artikla on kumottu Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetulla neuvoston asetuksella (EY) N:o 1257/1999(6). Aigeianmeren pienten saarten poikkeuksellinen sijainti ja maantieteellinen luonne hidastavat saarten maaseutualueiden mukautumista ja kehitystä, mihin voidaan vaikuttaa ottamalla käyttöön rakennerahastojen korotettu tukiosuus,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1260/1999 seuraavasti:
1. Muutetaan 29 artiklan 3 kohdan a alakohta seuraavasti: "a) enintään 75 prosenttia tukikelpoisista kokonaiskustannuksista ja pääsääntöisesti vähintään 50 prosenttia tukikelpoisista julkisista menoista tavoitteen 1 alueilla toteutettavissa toimenpiteissä. Jos kyseiset alueet sijaitsevat koheesiorahaston tukemissa jäsenvaltioissa, yhteisön osuus voi olla asianmukaisesti perustelluissa poikkeustapauksissa enintään 80 prosenttia tukikelpoisista kokonaiskustannuksista ja enintään 85 prosenttia tukikelpoisista kokonaiskustannuksista Kreikan syrjäisillä saaristoalueilla, joille on haittaa niiden syrjäisestä sijainnista. Kaikilla syrjäisimmillä alueilla yhteisön osuus voi asianmukaisesti perustelluissa poikkeustapauksissa olla enintään 85 prosenttia tukikelpoisista kokonaiskustannuksista."
2. Lisätään 29 artiklan 4 kohdan b alakohtaan alakohta seuraavasti: "ii) 50 prosenttia tukikelpoisista kokonaiskustannuksista pieniin ja keskisuuriin yrityksiin kohdistuvissa investoinneissa syrjäisimmillä alueilla ja poikkeuksellisesti myös Aigeianmeren pienillä saarilla asetuksen (EY) N:o 1257/1999 mukaisten investointien osalta;"
Vastaavasti ii ja iii alakohdat muuttuvat iii ja iv alakohdiksi.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tätä asetusta sovelletaan 1 päivästä tammikuuta 2000.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 28 päivänä kesäkuuta 2001.